Document ID: /fineweb-2-swissfilter-quality_10-filterrobots/filtered/03745.jsonl.gz/52

แน่นอน เรื่องนี้ส่งผลกระทบกับผมไม่น้อย มีช่วงหนึ่งเกิดความรู้สึกคล้ายกับที่เพื่อนๆเล่าไป จนทำให้วันนั้นผมไม่อยากทำอะไรเลย เพราะรู้สึกว่าตัวเองทำไม่ทันแล้ว ทำไมเรามันห่วยขนาดนี้ กินขนมตามใจปากมากกว่าเดิมเพราะหวังจะให้มีความดีต่อใจบ้าง บางทีก็คิดว่าแค่จะตามฟังพอดแคสให้ครบทุกตอนเหมือนที่เป็นมาก็กลายเป็นเรื่องน่าผิดหวัง รู้สึกผิดกับตัวเองว่า แค่จะฟังพอดแคสให้จบ ยังทำไม่ได้เลย นับประสาอะไรกับความก้าวหน้าเรื่องอื่นๆล่ะ
แล้ววันนี้ก็มาถึง วันที่ผมกด unsubscribe พอดแคสรายการที่ผมฟังมาตลอดตั้งแต่อีพีแรก
แถมยังกดลบอีพีที่ค้างกว่าห้าสิบตอนที่ยังไม่ได้แม้แต่จะอ่านแคปชั่นว่าเกี่ยวกับอะไรเลย
เป็นครั้งแรกที่รู้สึก...บอกไม่ถูกเหมือนกัน
สไลด์มือถือ เปิดดูรูปเก่าๆอย่างไร้จุดหมาย ท่ามกลางความรู้สึกว่า นี่เรากำลังทำอะไรอยู่วะ บังเอิญไปพบกับรูปที่เคยแคปเจอร์ไว้เป็นรูปของสเตตัสเฟซบุ๊คคนหนึ่งที่ได้เขียนรีวิวงาน super productive show งานทอล์คโชว์ครั้งแรกของคุณรวิศ ขนาดหนีมาแล้ว ยังต้องเจออีกหรอเนี่ย มีความคิดหนึ่งว่าจะลบรูปนั้นทิ้ง แต่ให้โอกาสตัวเองอ่านอีกครั้ง และทำให้พบเนื้อหาส่วนหนึ่ง ซึ่งเป็นพาร์ทที่พี่เอ๋ นิ้วกลม ผู้เป็นหนึ่งใน speaker ในงานนั้น พูดถึงคำว่า “บ้าง....ก็ได้” ซึ่งเป็นอีกหนึ่งแง่มุมที่น่าสนใจในเนื้อหาทอล์คโชว์วันนั้น ที่พอจะเอาน้ำลูบให้ตัวเองเย็นลงไปได้แม้เพียงเล็กน้อย
มีหนังสือเล่มหนึ่งที่ปีนี้ผมค้นพบและได้รับมาด้วยความโชคดี หนังสือชื่อว่า ‘ค่อยๆไปแต่ไม่หยุด’ของพี่พู อุรุดา โควินท์ เป็นสารคดีเชิงประสบการณ์ส่วนตัว ที่พูดถึงตัวเองเรื่องการใช้ชีวิต ด้วยความที่เขาลาออกมาจากงานออฟฟิซแล้วมุ่งหน้าเข้าสู่วงการแห่งงานเขียน เล่าผ่านประสบการณ์ที่เต็มไปด้วยอุปสรรคต่างๆ แต่บอสใหญ่จริงๆนั้นคือ ตัวเอง
นอกจากงานเขียนที่พี่พูพยายามเขียน รักษาวินัยการเขียนสม่ำเสมอ ผลิตงานด้วยสมองและหัวใจ จนเราอาจจะเคยได้เห็นผลงานที่ยอดเยี่ยมของเธอมาแล้วบ้าง เธอยังเป็นคนรักษาวินัยเรื่องการวิ่งเช่นกัน เธอวิ่งโดยไม่เน้นการล่ารางวัล แต่เน้นวิ่งอย่างสม่ำเสมอทุกวันที่สี่ถึงหกกิโลเมตรเท่านั้น และเธอไม่คิดจะลงมาราธอน
ในตอนท้ายแต่ละบท เธอจะเขียน “ถึงคนไปเร็ว และไม่เคยหยุด” เป็นประโยคส่งท้ายปิดแต่ละบท เพื่ออุทิศถึงผู้ที่เก่งกว่าเธอในแต่ละด้าน และในบทที่หก เธอเขียนถึงคุณ นาวิน ต้าร์
“คุณดูดีมากเมื่ออยู่ในชุดนักวิ่ง เมื่อไรที่มีการแข่งมาราธอนตอนกลางคืน เราคงเจอกัน ฉันจะไม่ลืมโบกมือให้คุณ ระหว่างนี้ฉันจะวิ่งเป็นวงกลมในสนาม และส่งใจเชียร์ไปให้ถึงถนนของมาราธอน”
หนังสือเล่มนี้ปลอบใจผมเสมอ เวลาที่รู้สึกเหนื่อยจากการวิ่งตามเส้นทางที่คนอื่นคาดหวัง และบางวันที่แอบเฆี่ยนตีตัวเอง
เมื่อจะมุ่งหน้าเข้าสู่เป้าหมายใดก็ตาม ไม่จำเป็นต้องวิ่งไปบนถนนเส้นเดียวกับคนอื่น
เราไม่จำเป็นต้องวิ่งเร็วมาก เราค่อยๆไปก็ได้ ตามแรงและใจที่เรามี
ค่อยๆไปก็ได้ จะช้าหรือช้ามากก็ได้ แต่ต้องไม่หยุด
“ตราบเท่าที่เราไม่หยุด สักวันชีวิตจะศิโรราบต่อเรา”
หากวันหนึ่งผมมีโอกาสลงวิ่งมาราธอนบ้าง
ผมจะขอยกให้คุณรวิศเป็นคิปโชเก้
และให้คุณอุรุดาเป็นจุดดื่มน้ำ
#nicenitiread